UudisedKultuurAKEesti uudisedSportVärsked raadiouudisedVälisuudisedMenurus.err.eeMajandusTeadusnews.err.eeArvamusReitingudIlmViipekeelsedTVETVETV2ETV+RaadioVikerraadioRaadio 2KlassikaraadioRaadio 4Raadio TallinnLasteleJupiterJupiterArhiiv
#000002
Joe Noormets: kuidas saada inimesed kehaliselt aktiivsemaks?
#000003
Kehaline aktiivsus suurendab tõendatult elu kvaliteeti ja vähendab paljude tervisehädade riski. Kahjuks kasvab jätkuvalt liikumisharrastusega mittetegelevate inimeste osakaal. Seega on arusaadav, et kogu maailmas on üheks akuutseks teemaks seda protsessi pidurdada ja ehk koguni viia ellu "liikumispööre", mis seatud sel aastal Eestis eesmärgiks, kirjutab Joe Noormets.
#000005
Varasemate liikumiskampaaniate ja -ürituste, igalt poolt kostvate asjalike soovituste ja argiliikumiseks sobiva taristu arendamise järel on ikka rohkelt inimesi, kes on endiselt mittepiisavalt kehaliselt aktiivsed või pole liikumisharrastust omaks võtnud.
#000006
Samal ajal tundub, et Eestit on valitsenud juba mitmed aastad liikumise ja spordi vaimustatud pidulikkus. Kahjuks see ei haaku millegipärast kuidagi vähese kehalise aktiivsuse ega selle põhjustega. Alanud liikumisaasta valguses tuleb seega kriitiliselt küsida: kuhu tuleb hoolimata kogu senise tehtud töö põhjal, kuid siiski endiselt inimeste vähese kehalise aktiivsuse taustal, fookus seada.
#000007
Riiklikul suunamisel ei ole otsustavat rolli
#000008
Kuidas viia liikumisaasta sõnum inimesteni, kes liikumise vastu mingitki huvi ei tunne või kelles tervise ja liikumisega seotud sõnumite kaudu üha uuesti ja uuesti aina ühe ja sama kordamine häbi ning jõuetuse tunnet tekitab? Kas liikumise vajadust ja tervist rõhutavate ning iseenesest ju täiesti õigete sõnumite taga suudame märgata aga ka tegelikult väheaktiivseid ning mõista nende inaktiivsuse, ülekaalu ja halveneva tervise tõelisi põhjusi?
#000009
Kas teadlaste ja otsustajate teadmised väheliikuva inimese mõtetest ja argielu toimimisest on ebapiisavad või lausa olematud? Ehk spordi valdkonna professionaalid ja trimmis kehadega aktiivsed liikumise ja tervise edendajad ei oska või suuda ega pahatihti soovigi end väheaktiivsete ja ülekaaluliste olukorda asetada?
#000010
Kas näiteks liikumisharrastuse edendamise arengukavade ja kontseptsioonide koostamise arutelude juurde on kutsutud tegevuste sihiks võetud inimesi või nende esindajaid? Neid, kes on inaktiivsed ja vähe liikuvad, ei ole seal istumas. Kuidas saakski, kui selles sihtgrupis pole tahtmist ega ka kedagi, kes võiks kedagi soovitada. Ei saa aga mõista ega aidata, kui pole kuulda võetud.
#000011
Lisaks on kehaline aktiivsus ja liikumisharrastus reguleerimata eluvaldkond, kus riiklikul suunamisel ei ole otsustavat rolli. Kui mitmete argitoimingute tegemata jätmiste eest saab inimesi näiteks trahvida, siis inaktiivsus asub väljaspool sanktsioone. Liikumine on olnud populaarne kampaaniateema korduvalt. Fookus on neis olnud eelkõige suunatud inimeste enesevastutuse äratamisele oma liikumise, tervise ja heaolu eest. Vähem on tähelepanu pööratud kehaliselt väheaktiivsete elupoliitikale ja igapäevase elukeskkonna takistustele.
#000012
Siin peitubki üks liikumisaasta tõsine väljakutse otsustajatele, teadlastele ja edendajatele. Kuidas esiteks jõuda kehaliselt väheaktiivseteni ja seejärel asetada end nende positsioonile. On ilmselge, et aastaid vähest või pea olematud kehalist aktiivsust, järk-järgult suurenenud kehakaalu ja eelnevaga paratamatult halvenenud tervist, on kogu jutt kehalisest aktiivsusest, liikumisest ja tervislikest eluviisidest nende inimeste jaoks intiimne ja tundlik teema.
#000013
Probleemist on aastate jooksul saanud üks osa identiteedist. Kuidas jõuda sellest olukorrast sinna, et senini igapäevaselt kehaliselt inaktiivne ja liikumist kartev või põlgav inimene hakkaks nautima liikumist nii, et sellest saaks tema elus püsiv harjumus?
#000014
Tegelikult pole üldse üllatav ega mittemõistetav, miks inimeste kehaline aktiivsus vähikäiku teeb. Oleme saanud ju selle, mille poole palehigis ja ihaledes püüelnud: autod, pesu- ja nõudepesumasinad, robottolmuimejad, kaugjuhtimispuldid, e-poed, toidukullerid, elektritõukerattad jne. Lisaks veel kõiksugu arvuti- ja nutividinad, mis meilt enamasti kehalist tegevusetust eeldavad.
#000015
Naudingud on sõrmeliigutuse kaugusel. Püsti tõusmine, jala poodi või tööle minemine tundub päev-päevalt üha raskem. Ja kasvav laiskus, suurenev kehakaal ja tervisehädad lükkavad kehaliselt aktiivsema elu alustamise üha edasi ja edasi.
#000018
Kehalise aktiivsuse ja liikumise vajalikkus ning positiivsed mõjud on aga ammu teada. Need on üha uuesti ja uuesti teadustöödes kinnitust leidnud ja avalikkuses korratud. Mõistmine, miks inimesed on kehaliselt aktiivsed või mitteaktiivsed, on aidanud kaasa rahvatervise sekkumiste tõenduspõhisele planeerimisele. Rakendatud programmide kaudu on tähelepanu suunatud teguritele, mis teadaolevalt nii üksikisiku kui sotsiaalse ja füüsilise keskkonna tasandil põhjustavad inaktiivsust.
#000019
Kehalise aktiivsuse suurendamiseks ja liikumisharrastuse edendamiseks on tehtud palju tööd avalikus halduses, organisatsioonides, koolides, töökohtadel ja spordiklubides. Vaevalt on kellelgi õnnestunud pääseda sõnumitest, et suur osa elanikkonnast liigub oma tervise jaoks liiga vähe ja istub liiga palju. Inimestele on pakutud teadmisi, soovitusi, tervise- ja treeningprogramme ning korraldatud igasuguseid kampaaniad.
#000020
Kuidas rääkida kehaliselt inaktiivsete inimestega?
#000021
"Miks on endiselt kasvutrendis nende inimeste hulk, kellel on isegi igapäevane kehaline aktiivsus ebapiisav ja liikumisaktiivsus vähene?"
#000023
Igapäevane argiliikumine aina väheneb ja liikumisharrastusega seotud innustus jääb sündimata või püsib vaid sageli lühiajaliselt. Miks on endiselt kasvutrendis nende inimeste hulk, kellel on isegi igapäevane kehaline aktiivsus ebapiisav ja liikumisaktiivsus vähene? Kas seda infot liikumise vajalikkusest ei kuulata või see ei tööta? Miks on nii, et see läheb korda vaid nendele, kes kehalise aktiivsuse, liikumise ja treeningute juurde juba jõudnud ning nende poolt pakutavaid naudinguid maitsta saanud?
#000024
Liikumisaasta võtmeküsimus on tegelikult vaid üks: kuidas kõigepealt leida ja seejärel rääkida kehaliselt inaktiivsete inimestega?
#000025
Seejuures tuleb ka otsustada, mida soovitakse tegelikult saavutada. Kas need inimesed, kes Maailma Terviseorganisatsiooni liikumissoovituste kohaselt liikumisega ebapiisavalt tegelevateks liigituvad, peakski üldse n-ö liikumise juurde tooma? Äkki nad, või vähemalt üks osa neist, on oma igapäevaelu toimetuste (töö iseloom, kodused toimetused, perekondlikud kohustused, argitoimingud) juures piisavalt juba kehaliselt aktiivsed.
#000026
Kas meie esivanemad tegelesid piisava liikumise või kehalise treeninguga tänapäevaste soovituste mõttes? Ei! Kas nad olid kehaliselt aktiivsed? Jah, ja kuidas veel ning seda läbivalt kogu pika elu! Polnud neil ei autot, lifti, pesu- ega nõudepesumasinat, elektritõukeratast, pulte ega ekraane. Kõike tehti oma kätega ja liikumiseks tuli kasutada jalgu. Ja seejuures ei põetud tänapäevaseid haigusi ega vaevusi.
#000027
Seega, kas meil on vaja edendada liikumisharrastust või tõsta inimeste igapäevast kehalist aktiivsust? Või korraga mõlemat?
#000028
Üheks liikumisharrastuse edendamise probleemiks on loetud seda, et need, kes vähe liiguvad, ei mõista, kuidas liikuda, isegi kui neid on aidatud info jagamise ja liikumisvõimaluste pakkumisega. Probleem on veeretatud inimeste kaela. Siiski on probleeme ka pakkujate pool.
#000029
Isegi arusaam sellest, mis on liikumine, on asjatundjate seas ebaselge. Instantsides ja paberites puudub ühine kokkulepe kehalise aktiivsuse ja liikumisharrastuse sõnade kasutamise kriteeriumide osas. Kehalisest aktiivsusest, millest piisab tervise säilitamiseks, ei piisa kehalise vormisoleku parandamiseks ja ammugi mitte spordis tulemuste saavutamiseks.
#000030
Üks liikumisaasta eesmärke peakski olema, et inimestele soovitusi andvad spetsialistid (olgu selleks siis näiteks õpetaja, perearst, terviseedendaja ja -nõustaja, sporditeadlane) hakkaksid kasutama asjast rääkides sõnu kindlas tähenduses. Et oleks selgelt arusaadav, mida soovitatakse ja mida inimesed muutma peaksid hakkama.
#000031
Mõnikord on kohane anda soovitusi liikumisharrastusega alustamiseks ja teinekord lihtsalt igapäevase kehalise aktiivsuse suurendamiseks. Siin kehtib mugandatult klassikaline ütlus: "Igaühelt tema liikumisvõimelisuse kohaselt, igaühele tema liikumisvajaduste järgi."
#000032
Tervise seisukohalt muutub liikumisharrastus kui kehalise aktiivsuse spetsiifiline vorm hädavajalikuks tegelikult alles siis, kui igapäevane kehaline aktiivsus on ebapiisav. Muidugi võib liikumisharrastus olla teostatud ja harjumuseks saanud mitmetel teistel põhjustel, peale tervislike. Paljude inimeste jaoks ongi liikumisharrastuse tegelemise ajendiks hoopis liikumisviis või kehaline treening kui selline, huvi, nauding, pädevuse kogemus ja sotsiaalne suhtlus.
#000034
Liikumisaastal tuleks seega liikumisest rääkides vähendada ka utilitaarset mõtlemist. Liikumise instrumentaalsele väärtusele – see on tee tervise ja heaolu juurde – on panustatud seni selgelt rohkem kui selle sisemise väärtuse esiletoomisele. Näiteks kultuuriministeeriumi liikumisharrastuse edendamise kontseptsioonis ei leia kordagi sõna "nauding" ning sõna "liikumisrõõm" esineb suuresti vaid lastega seotult. Loomulikult on õigesti väidetud, et kehaline aktiivsus ja liikumine on olulised komponendid nii tervise kui ka heaolu tagamisel. Kuid inaktiivsetele ja väheliikuvatele liikumise turustamine eelkõige vahendina on üksnes pool ülesannet.
#000035
Sellega seotult on liikumisaastal seega kindlasti üks küsimus see, kuidas tekitada inimestes endis kõigepealt huvi ja seejärel tahtmine alustada liikumisharrastusega ja kujundada sellest lõpuks loomulik harjumus. Seejuures on oluline leida need lähenemised, mille kaudu saaks liikumisharrastusega seotult vähendada inimestele väljastpoolt tulevat "pean" survet.
#000036
Andres Kalvik: tervise eest hoolitsemine on mehelik
#000037
Joe Noormets: liikumisharrastuse edendamise vastutus
#000039
Kristina Köhler: tervis on inimõigus ja kõikne tervisekaitse selle nurgakivi
#000040
Tammiste lasteaed-algkool sai õpetliku liikumisraja
#000041
Kehalise kasvatuse reform rõhub õpilaste vaimse tervise parandamisele
#000042
Tasuta suusatunnid kutsuvad inimesi end rohkem liigutama
#000043
Regionaalsete tervisespordikeskuste arendamiseks lisandub 5,4 miljonit eurot
#000044
Liikumisaasta projektijuht: eestlased liiguvad liiga vähe ja on rasvunud
#000045
Galerii: raamatukogude aasta lõpusündmusel lükati hoog sisse liikumisaastale
#000046
Pille Liblik: kehalisest kasvatusest liikumisõpetuseni
#000048
Tartu Ülikool hakkab hindama õpilaste füüsilisi võimeid
#000049
Aastaga peaks koolid minema üle uut laadi kehalisele kasvatusele
#000050
Eesti lapsed liiguvad kehva linnaruumi tõttu järjest vähem
#000051
Tunnis liikumine parandab õpitulemusi ja tõstab motivatsiooni
#000052
Kaarel Tarand: külmasurm ei kohuta
#000053
Hallar Meybaum: riigi "abipakett" tuli tööstusele halvimal ajal
#000055
Harri Tiido: migratsioon on sama vana kui inimkond
#000056
Madis Somelar: kas õpetajad on põhjustanud puudujäägi riigieelarves?
#000057
Kaspar Viilup: virtuaalreaalsus võib olla tulevik, aga mitte veel
#000060
Riik plaanib inimeste ja ettevõtete kliimakohustused seadusesse kirjutada
#000061
Laveri karikaturniiri võitis teist aastat järjest muu maailma koondis
#000063
"Jõulutunnel" ootab taotlusi abivajavatelt organisatsioonidelt
#000064
Smuuli kuju kõrvale ENSV lipu heisanud EKRE saadik sai trahvi
#000066
Päästeamet evakueerib õppuse käigus Muugalt 1000 vabatahtlikku
#000072
Voltri: haridusminister otsib veel võimalusi õpetajate palka enam tõsta
#000073